CELEX: 52011XG0615(03)
Language: ro
Date: 2011-06-15 00:00:00
Title: Concluziile Consiliului privind serviciile de informare referitoare la mobilitate pentru artiști și pentru profesioniști din domeniul culturii

15.6.2011   
            
            
               RO
            
            
               Jurnalul Oficial al Uniunii Europene
            
            
               C 175/5
            
         Concluziile Consiliului privind serviciile de informare referitoare la mobilitate pentru artiști și pentru profesioniști din domeniul culturii
   2011/C 175/02
   CONSILIUL UNIUNII EUROPENE,
   AVÂND ÎN VEDERE:
   
               —
            
            
               Programul Cultura 2007-2013 (1) și obiectivele sale specifice referitoare la mobilitatea transnațională a artiștilor și a profesioniștilor din domeniul culturii;
            
         
               —
            
            
               Rezoluția Consiliului din 16 noiembrie 2007 privind o agendă europeană pentru cultură (2), conform căreia mobilitatea artiștilor și a profesioniștilor din domeniul culturii reprezintă o contribuție fundamentală la realizarea obiectivelor sale strategice;
            
         
               —
            
            
               Concluziile Consiliului din 21 mai 2008 cu privire la Planul de lucru în domeniul culturii pentru perioada 2008-2010 (3) și, în special, prioritatea 1, „Îmbunătățirea condițiilor pentru mobilitatea artiștilor și a altor profesioniști din domeniul culturii”;
            
         
               —
            
            
               Concluziile Consiliului din 18 noiembrie 2010 privind Planul de lucru în domeniul culturii pentru perioada 2011-2014 (4) și, în special, prioritatea C, „Competențe și mobilitate”;
            
         
               —
            
            
               Convenția UNESCO pentru protecția și promovarea diversității expresiilor culturale din 20 octombrie 2005 (5), la care UE și numeroasele state membre ale acesteia sunt părți; prin urmare, acestea s-au angajat să garanteze că artiștii, profesioniștii din domeniul culturii și cetățenii din întreaga lume pot crea, produce, disemina și se pot bucura de o gamă largă de activități, bunuri și servicii culturale, inclusiv de cele ale lor;
            
         REFERINDU-SE LA:
   
               —
            
            
               documentul de lucru al serviciilor Comisiei, „Analiza consultării lansate de Cartea verde privind «Eliberarea potențialului industriilor culturale și creative»”, și, în special, capitolul privind mobilitatea și circulația (6), în care se subliniază că mai mulți contribuitori au formulat comentarii pe marginea chestiunilor normative, juridice și a altor chestiuni care au un impact asupra mobilității și au solicitat furnizarea de informații cu privire la respectivele chestiuni;
            
         
               —
            
            
               proiectul-pilot al Parlamentului European pentru mobilitatea artiștilor dedicat sprijinirii cadrului pentru mobilitatea artiștilor, inclusiv studiul privind sistemele de informare (7);
            
         
               —
            
            
               raportul din iunie 2010 al Grupului de lucru pentru metoda deschisă de coordonare referitor la mobilitatea artiștilor și a profesioniștilor din domeniul culturii și, în special, recomandările acestuia privind furnizarea unor informații privind mobilitatea pentru artiști și profesioniștii din domeniul culturii, inclusiv orientările privind serviciile de informare referitoare la mobilitate (8);
            
         ÎNTRUCÂT:
   
               —
            
            
               mobilitatea artiștilor și a profesioniștilor din domeniul culturii în Europa are un rol crucial pentru sporirea diversității culturale și lingvistice și a dialogului intercultural. Aceasta merită să fie promovată în mod activ de către Uniunea Europeană și de statele sale membre;
            
         
               —
            
            
               mobilitatea artiștilor și a profesioniștilor din domeniul culturii promovează colaborările creative, precum și producerea și schimbul de bunuri și servicii culturale;
            
         
               —
            
            
               mobilitatea consolidează ideea de apartenență la Uniunea Europeană și cunoașterea aprofundată a culturilor noastre comune;
            
         
               —
            
            
               mobilitatea este importantă din perspectiva funcționării depline a pieței europene a muncii în conformitate cu tratatele. O utilizare mai activă și mai eficientă a posibilităților inerente pieței unice poate crea noi locuri de muncă și noi oportunități de lucru pentru artiști și pentru profesioniști din domeniul culturii și, prin urmare, poate promova ocuparea forței de muncă în sectorul culturii și la nivel general, în cadrul economiei;
            
         
               —
            
            
               activitatea culturală și artistică se desfășoară din ce în ce mai mult în contexte internaționale, în cadrul cărora oportunitățile de lucru, de circulație, de ședere, de cooperare, de coproducție, de dezvoltare a carierei, de formare și de învățare inter pares apar în mod frecvent dincolo de frontierele naționale;
            
         
               —
            
            
               o mobilitate extinsă și de calitate sporită poate contribui la realizarea obiectivelor Strategiei Europa 2020, și anume o creștere inteligentă, durabilă și favorabilă incluziunii (9);
            
         
               —
            
            
               soluționarea chestiunilor normative și administrative care pot crea obstacole în calea mobilității artiștilor și a profesioniștilor din domeniul culturii nu intră de obicei în domeniul de competențe al autorităților culturale; prin urmare, crearea de rețele și cooperarea între o serie de servicii la nivel european, național, regional și local sunt importante;
            
         
               —
            
            
               unul dintre principalele obstacole menționate de artiștii și de profesioniștii din domeniul culturii care doresc să profite de mobilitate în cadrul UE îl reprezintă dificultatea obținerii de informații și consultanță precise și cuprinzătoare cu privire la chestiunile referitoare la mobilitate;
            
         SOLICITĂ STATELOR MEMBRE ȘI COMISIEI, ÎN LIMITA COMPETENȚELOR ACESTORA ȘI ÎN CONFORMITATE CU PRINCIPIUL SUBSIDIARITĂȚII:
   
               —
            
            
               să faciliteze furnizarea de către serviciile de informare referitoare la mobilitate a unor informații cuprinzătoare și precise pentru artiști și profesioniștii din domeniul culturii care doresc să profite de mobilitate în cadrul UE. În acest sens, să utilizeze la maximum experiența din cadrul administrației publice și a organizațiilor din sectorul cultural. După caz, să utilizeze serviciile existente pentru diseminarea informațiilor, recunoscând că, în unele cazuri, acestea sunt principalele surse de informații precise.
            
         În acest scop, serviciile de informare referitoare la mobilitate sunt considerate servicii care furnizează informații artiștilor și profesioniștilor din domeniul culturii care doresc să profite de mobilitate în cadrul UE.
   Grupul-țintă al serviciilor de informare referitoare la mobilitate înseamnă artiștii și profesioniștii din domeniul culturii care vin, rămân și pleacă. Comunitatea „artiștilor și a profesioniștilor din domeniul culturii” include toți profesioniștii din domeniul artistic, de gestiune, logistic, de comunicare și alți profesioniști din sectorul cultural și din profesiile artistice care sunt exercitate în alte sectoare (10). În plus față de artiștii individuali și profesioniștii din domeniul culturii, operatorii includ în special grupuri, ansambluri și organizații. Întrucât o serie de artiști care trăiesc și lucrează în Europa sunt resortisanți ai țărilor terțe, ar trebui acordată o atenție deosebită nevoilor lor specifice.
   În acest context, serviciile de informare referitoare la mobilitate sunt definite de standarde comune de calitate, subiecte de informare convenite și parteneriate strategice.
   Standardele de calitate definesc un angajament comun voluntar din partea tuturor actorilor implicați în (rețeaua) serviciilor de informare referitoare la mobilitate, pentru a asigura informații de calitate ridicată pentru utilizatori.
   Se prevede ca nivelul minim de informații comune al conținutului disponibil să cuprindă chestiuni care abordează chestiuni normative, administrative și alte chestiuni referitoare la mobilitate, precum securitatea socială, impozitarea, drepturile de proprietate intelectuală, vizele și permisele de muncă, asigurările și vama, precum și recunoașterea calificărilor profesionale. De asemenea, ar putea fi furnizate și informații referitoare la oportunitățile de finanțare și formare.
   Parteneriatele strategice sunt necesare pentru a garanta calitatea informațiilor din domeniile menționate anterior. Organismele implicate pot include între altele autorități ale UE, naționale și regionale, instituții culturale, asociații ale angajatorilor și ale angajaților și centre de formare;
   PENTRU A PROMOVA FUNCȚIONAREA CEA MAI EFICIENTĂ ȘI CEA MAI EFICACE A SERVICIILOR DE INFORMARE PENTRU ARTIȘTI ȘI PROFESIONIȘTII DIN DOMENIUL CULTURII, SE RECOMANDĂ APLICAREA URMĂTOARELOR PRINCIPII:
   
               —
            
            
               ar trebui favorizate oportunitățile de învățare inter pares și de formare pentru furnizorii de informații, pentru a dezvolta o bună înțelegere a condițiilor de muncă și de trai ale artiștilor și ale profesioniștilor din domeniul culturii și pentru a consolida cunoașterea reglementărilor și a procedurilor naționale și ale UE relevante. Aceasta va contribui la asigurarea faptului că furnizorii de informații pot îndruma pe deplin utilizatorii direcți către informațiile referitoare la normele, reglementările, procedurile, drepturile și obligațiile naționale și ale UE;
            
         
               —
            
            
               crearea de rețele între furnizorii de informații este esențială, pentru a asigura faptul că furnizorii din diferite state membre pot intra în contact pentru a-i ajuta pe artiștii și pe profesioniștii din domeniul culturii „naționali” să obțină informațiile pe care le caută referitoare la reglementările și condițiile din statele membre de „destinație”. Crearea de rețele furnizează de asemenea oportunități pentru consolidarea capacităților și învățarea inter pares. Pentru ca sistemul să funcționeze bine, este esențial ca furnizorii de informații din toate statele membre să fie implicați;
            
         
               —
            
            
               ar trebui colectate date de bază privind utilizarea serviciilor de informare referitoare la mobilitate pentru a îmbunătăți calitatea și accesibilitatea acestor servicii. Chestiunile recurente și structurale referitoare la reglementări și la punerea în aplicare a acestora ar trebui raportate administrațiilor naționale competente și serviciilor relevante ale Comisiei Europene pentru a îmbunătăți condițiile de mobilitate pe termen mai lung;
            
         ÎN ACEST SENS, COMISIA ESTE INVITATĂ:
   
               —
            
            
               să instituie un grup de lucru la nivel de experți, astfel cum se prevede în Planul de lucru în domeniul culturii pentru perioada 2011-2014, să propună un conținut și standarde de calitate comune pentru serviciile de informare și consultanță pentru artiști și pentru profesioniști din domeniul culturii care doresc să profite de mobilitate în cadrul UE. Grupul va identifica orientările detaliate referitoare la subiecte și la conținut pentru serviciile de informare referitoare la mobilitate, inclusiv informațiile pentru resortisanții țărilor terțe. Raportul din iunie 2010 al Grupului de lucru pentru metoda deschisă de coordonare referitor la mobilitatea artiștilor și a profesioniștilor din domeniul culturii, inclusiv orientările pentru serviciile de informare referitoare la mobilitate, va reprezenta baza care va fi luată în considerare în cadrul activității grupului de experți;
            
         
               —
            
            
               fără a aduce atingere discuțiilor privind viitorul cadru financiar multianual, să exploreze sprijinul financiar pentru serviciile de informare destinate artiștilor și profesioniștilor din domeniul culturii care doresc să beneficieze de mobilitate, în momentul în care își elaborează propunerile pentru viitoarele programe;
            
         
               —
            
            
               să disemineze informații privind mobilitatea prin intermediul platformelor UE (11) și chestionare directe adresate serviciilor specializate din statele membre sau din sectorul cultural capabile să furnizeze informații și consultanță cuprinzătoare și precise cu privire la mobilitatea artiștilor și profesioniștilor din domeniul culturii;
            
         STATELE MEMBRE SUNT INVITATE:
   
               —
            
            
               să adopte, inter alia, pe baza propunerii grupului de lucru la nivel de experți sus-menționat, un conținut comun minim și standarde de calitate comune în momentul stabilirii sau al dezvoltării în continuare a serviciilor de informare referitoare la mobilitate pentru artiști și pentru profesioniști din domeniul culturii și, după caz, să completeze lacunele din cadrul serviciilor naționale de informare existente;
            
         
               —
            
            
               să se bazeze pe structurile și tradițiile naționale pentru a se asigura că serviciile de informare referitoare la mobilitate sunt neutre și, în măsura posibilului, rentabile, flexibile și orientate către utilizator;
            
         
               —
            
            
               să identifice instrumentele pentru diseminarea publică a informațiilor privind mobilitatea pentru artiști și pentru profesioniști din domeniul culturii, utilizând după caz serviciile existente;
            
         
               —
            
            
               să facă publice informațiile naționale care prezintă relevanță pentru mobilitatea artiștilor și a profesioniștilor din domeniul culturii pe un site web, multilingv, dacă este posibil. Ar trebui încurajate traducerea, inclusiv cea automată, pentru a promova multilingvismul, a face informațiile ușor accesibile și a facilita proiectele legate de mobilitate;
            
         STATELE MEMBRE ȘI COMISIA SUNT INVITATE:
   
               —
            
            
               să coopereze îndeaproape pentru a încuraja crearea de rețele între serviciile de informare referitoare la mobilitate la nivel european, îmbunătățind astfel furnizarea de informații artiștilor și profesioniștilor din domeniul culturii care doresc să profite de mobilitate în cadrul UE, bazându-se pe parteneriatele de informare și de consultanță existente, inclusiv pe cele cu sectorul cultural, și dezvoltându-le în continuare pe acestea, după caz;
            
         
               —
            
            
               să monitorizeze furnizarea de informații privind mobilitatea pentru a îmbunătăți calitatea și accesibilitatea acestor servicii.
            
         
      (1)  JO L 372, 27.12.2006, p. 1.
   
      (2)  JO C 287, 29.11.2007, p. 1.
   
      (3)  JO C 143, 10.6.2008, p. 9.
   
      (4)  JO C 325, 2.12.2010, p. 1.
   
      (5)  Decizia 2006/515/CE a Consiliului din 18 mai 2006 privind încheierea Convenției pentru protecția și promovarea diversității expresiilor culturale (JO L 201, 25.7.2006, p. 15). Convenția cuprinde măsurile relevante din domeniul mobilității și schimburilor culturale.
   
      (6)  SEC(2011) 399 final.
   
      (7)  „Sistemele de informare pentru sprijinirea mobilității artiștilor și a altor profesioniști din domeniul culturii: studiu de fezabilitate”, ECOTEC, 2009 – http://ec.europa.eu/culture/key-documents/doc2039_en.htm.
   
      (8)  http://ec.europa.eu/culture/our-policy-development/doc1569_en.htm.
   
      (9)  COM(2010) 2020 final.
   
      (10)  Grupul extins al profesioniștilor din domeniul culturii include, de exemplu, curatori, directori și personal al instituțiilor culturale, tehnicieni, mânuitori-montatori de decor, experți TIC, specialiști în comunicare etc.
   
      (11)  Europa ta (http://ec.europa.eu/youreurope/); Eures (Portalul mobilității europene pentru ocuparea forței de muncă, http://ec.europa.eu/eures/).